Иринин млађи брат Јован Ласкарис збачен је са никејског престола и ослепљен од стране Михаила VIII Палеолога 1261. године. Исте године Михаило је ослободио Цариград чиме је окончао вишедеценијску латинску власт у старој византијској престоници. Царица Ирина је, због Михаиловог поступка према њеном брату, посматрала новог византијског цара као узурпатора. Она је постала вођа антивизантијске странке на бугарском двору. Ирина је, међутим, умрла 1268. године. Константин се након смрти прве супруге оженио Маријом Асен, ћерком пинкерна Јована Кантакузина. Ирина и Константин нису имали деце.